Ελλάδα

Η **Ελλάδαν** κράτος εν σα νοτιοανατολικά τη Ευρώπης. Πρωτεύουσαν ατ'ς εν η Αθήναν και πρωθυπουργόν ατ'ς εν ο Κυριάκος Μητσοτάκης. Ο πληθυσμόν τη χώρας εν σα 10.815.197 τ' ανθρώπ'ς.

## Γεωγραφίαν
Η Ελλάδαν ευρίεται αφκά σην Αλβανίαν, σα Σκόπια, σην Βουλγαρίαν και σα δυτικά τη Τουρκίας. Σα τρανά τα ελλενικά τα πολιτείας εξόν τη πρωτεύουσαν ανήκ'νε η Θεσσαλονίκην και ο Πειραιάς.

## Ιστορίαν
### Ασ' αρχαία χρόναι ους την ανεξαρτησίαν
Η Ελλάδαν έχ' τσιπ τρανόν ιστορίαν. Ο πολιτισμόν τ' Ευρώπης έχ' τη ρίζαν ατ' σ' αρχαίον την Ελλάδαν. Αβούτεν έτον κι άλλο τρανήν ασ' οσημερνόν το κράτος: μέρος ατ'ς έτον και η Μικρά Ασία με τον Πόντον εντάμαν. Ασ' ατά τα τοπέα εξέβαν σ' αρχαία τα χρόναι τρανοί γραμματισμέν τη 
φιλοσοφίας, τη φυσικής, τ' ιστοριογραφίας και τη ποιητικής. Σα 336 π.Χ. τη χρονιαν ο Μεγας Αλέξανδρος έκανε την Ελλάδα ασ' όλον των εποχών τρανόν. Σα 30 π.Χ. τη χρονίαν η Ελλάδα εγέντον επαρχίαν τη Ρωμαϊκού τ' Αυτοκρατορίας. Όντες σα 395 τη χρονίαν εχώρτσαν τ' αυτοκρατορίαν, εγέντον μέρος τη Ρωμανίας (Βυζάντιον). Έτον σα 1.000 χρόναι σην Ρωμανίαν ους το 15ον αιώναν, όντες η Ρωμανίαν πάρθεν ασοι Τουρκάντ' κι έντον Οθωμανικόν αυτοκρατορίαν.
Σα 1821 τη χρονίαν οι ανθρώπ' τη Φιλικού τ' Εταιρείας ερχίνεσαν επανάστασην και πόλεμον ανεξαρτησίας και σα 1827 εμπόρεσαν με τ' Ευρωπαίοις εντάμαν να χατεύσνε σο Ναυαρίνον τοι Τουρκάντ'. Με το πρωτόκολλον τη Λονδίνου (3 τη Κούντουρονος 1830), η Ελλάδαν έντον ξαν κράτος οξουκά ασ' Οθωμανικόν τ' αυτοκρατορίαν. Ο πρώτον ο κυβερνήτες ατ'ς έτον ο Ιωάννες Καποδίστριας.

### Ασήν ανεξαρτησίαν (1830) ους τα 1914
Σα 1832 τη χρονίαν ο πρίγκηπας τη Βαυαρίας Όθων επαίρεν τον τίτλον «Βασιλεύς της Ελλάδος» και την Ελλάδαν εκύρηξανατεν βασίλειον. Άμαν το βασίλειον έτον έναν κομμάτ' τ' οσημερνού τη χώρας μαναχόν. Σα 1862 τη χρονίαν εγέντον επανάσταση κι ο Όθων χατεύτεν. Σα 30 τη Μαρτ 1863 ο Γεώργιος Α΄ εγέντον καινούρεος βασιλέας. Απεκεί κιαδά μερέαν το κράτος ετράνηνε: τα νησία τ' Ιωνίου (1864), η Θεσσαλίαν (1881) και η Κρήτην (1908) ένταν τοπέανατ'. Με τοι βαλκανικούς τοι πολέμ' (1912-1913) εγένταν Ελλάδα κι άλλα τοπέα: η Ήπειρος, η Μακεδονία (με τη Θεσσαλονίκην εντάμαν) και άλλα νησία. Σα 1913 τη χρονίαν έντον βασιλέας ο Κωνσταντίνος Α΄. Σ' ατά τα χρόναι το τακάτ τ' Οθωμανικού τ' αυτοκρατορίας γάλε γάλε χάνταν κι αέτς οι Έλλενες παίρνε οπίς τα παλαιά τα τοπέαν ατούν.

### Τα τρανά τα πολέμ' και τα χρόναι απεσκέσ'
Όντες σα 1914 τη χρονίαν ερχίνεσεν ο πρώτον ο τρανόν πόλεμον η Ελλάδα επέμνεν ουδέτερον. Άμαν σον Χορτοθέρτ τη 1917 εκήρυξεν πόλεμον σην Γερμανίαν, σην Αυστρο-Ουγγαρίαν, σην Τουρκίαν και ση Βουλγαρίαν κι επολέμησεν ατείντζ με την Αντάντ εντάμαν. Τ' Οθωμανικόν η αυτοκρατορίαν έχασεν τον πόλεμον κι ο πρωθυπουργός τ' Ελλάδας, ο Ελευθέριος Βενιζέλος, επροσπάθησεν να χτίζ' την Ελλάδαν τη «μεγάλου τ' ιδέας»: την Ελλάδαν τη «δυενών ηπειρίων και τη πέντε θαλασσίων», άμον ντ' έλεγεν ατέν. Άμαν η Ελλάδαν έχασεν τ' ελλενοτουρκικόν πόλεμον (1919-1922) κι επεκεί εγέντον ατό ντο λέγομε «Μικρασιατικόν καταστροφή»: με τη συνθήκην τη Λωζάνης (1923) οι Τουρκάντ' έχπασαν τ' Έλλενες χριστιανούς τ' ανατολής (σα 1.500.000) ασήν πατρίδαν ατούν κι εχατεύταν ατείντζ σην Ελλάδαν. Ασ' αλλ τη μερέαν οι μουσουλμάν τ' Ελλάδας (σα 500.000) εχατεύταν σην Τουρκίαν. Επέμναν σα τοπέανατουν οι Έλλενες τη νήσωνον Ίμβρος και Τένεδος και τη Παλαιάς Πρωτεύουσας Κωνσταντινούπολης ασόνα τη μερέα και οι μουσουλμάν τη δυτικού τη Θράκης ασάλο τη μερέα.

Σον δεύτερον παγκόσμιον πόλεμον ο δικτάτορας Μεταξάς είπεν τ' «Όχι» σην Ιταλίαν (28 τη Τρηγομηνά 1940) κι αβούτεν ερχίνεσεν πόλεμον με την Ελλάδαν. Ο ελλενικός στρατός εμπόρεσεν και χάτευσον τ' ιταλικά τα δυνάμεις οπίς σην Αλβανίαν. Σ' Απρίλτ τη 1941 έρθεν το γερμανικόν η Βέρμαχτ κι εποίκεν γιαρτίμ τ' Ιταλίαν κι αέτς ενίκεσαν τ' Έλλενες. Επεκεί ερχίνεσεν το γερμανικόν η κατοχήν.

### Ασο 1945 τη χρονίας κιαν
Ασον δεύτερον το τρανόν το πόλεμον κι επεκεί έψεν εμφύλιον πόλεμος κι εκράτησεν ούσα 1949 τη χρονίαν. Τρία χρόναι επεκεί η χώρα εσέβεν σο ΝΑΤΟ. Σα 1967, 21 τ' Απρίλτ', ο στρατόν επήγεν κι εποίκεν πραξικόπημαν κι επαίραν σα χέριανατουν την εξουσίαν οι δικτάτορες (η Χούντα). Εχάτεψαν τον βασιλέαν κι εκρέμσαν τ' ελλενικόν τη μοναρχίαν. Η Χούντα και η πολιτικήνατς έτον η αιτία για το Κυπριακόν το ζήτημαν, το οποίον έστειλενατεναν σον κρεμόν σα 1974. Σα 1974, 8 τη Χριστουγεννάρτ', ο λαόν εψήφησεν, και το πολίτευμαν τη χώρας εγέντον αβασίλευτον Δημοκρατία. Σα 1975, 11 τη Κερασινού, το Ε' τ' Αναθεωρητικόν η Βουλή εποίκεν τ' οσημερνόν το σύνταγμαν. Σα 1981 Η Ελλάδα εγέντον μέλος τ' Ευρωπαϊκού τη Σύδεσμου.

## Πολιτικήν
Το νέον η κηβέρνησην τη κράτονος εν η Κυβέρνηση Κυριάκου Μητσοτάκη ντ' εξέβεν σην εξουσίαν σα 2019 τη χρονίαν. Η παλαιόν κυβέρνησην τη κράτονος έτον η Κυβέρνηση Αλέξη Τσίπρα σο 2015 - 2019.

## Συνδέζμαι
* **[[Αρχείον:Commons-logo.svg|15px]] [[:el:commons:Greece|Η Ελλάδαν σα Commons]]**
* **[[Αρχείον:Greek_wiktionary_logo.png|15px]] [[:wikt:el:Ελλάδα|Η Ελλάδαν σο Βικιλεξικόν]]** 
* **[[Αρχείον:Gnome-globe.svg|15px]] [[:el:commons:Atlas of Greece|Χάρτες ασην Ελλάδαν]]**
* Το επίσημον ο ιστοτόπον τη Πρωθυπουργού τη Ελλάδος 
* Το επίσημον ο ιστοτόπον τη Βουλής τ' Ελλένων

Ελλάδα
Ελλάδα
Ελλάδα